निगम आयुक्त यशपाल यादव ने बताया कि सदर बाजार को अतिक्रमण मुक्त करने के लिए नगर निगम सदन की सामान्य बैठक में निर्णय लिया गया था। इसके तहत प्रथम चरण में दुकानदारों एवं मार्केट एसोसिएशन के पदाधिकारियों की एक बैठक बुलाकर उन्हें अतिक्रमण नहीं करने के बारे अनुरोध किया था। इसके बाद मुनादी के माध्यम से भी दुकानदारों से कहा गया था कि वे अपनी दुकानों के सामने रेहड़ी-पटरी आदि लगवाकर अतिक्रमण ना करें अन्यथा नगर निगम द्वारा कड़ी कार्रवाई अमल में लाई जाएगी। साथ ही वीडियोग्राफी भी कराई गई, लेकिन बार-बार अनुरोध के बावजूद स्थिति में सुधार नहीं हुआ। इस पर शुक्रवार को संयुक्त निगमायुक्त विवेक कालिया, सहायक अभियंता (अतिक्रमण) राजेंद्र यादव एवं इनफोर्समेंट विंग द्वारा पुलिस फोर्स की मदद से 79 दुकानों को सील किया गया।